शगुन के लिए रोहित ने शिप्रा को धोखा दिया, जब तीनों का सामना हुआ तो एक और सच्चाई सामने आई
रोहित की बात सुन शिप्रा को लगा मानो उसके सामने कोई जहरीला कीड़ा रेंग रहा है। ऐसे इंसान से प्यार करने पर उसे अफसोस हुआ उस समय।
तीन साल बाद बुक फेयर हो रहा था। तो जाना लाजिमी था, हालांकि मन रोक भी रहा था। अगर मुलाकात हो गई तो? मुलाकात न भी हुई तो भी कहीं दिख गया तो? या चलते-चलते टकरा ही गया तो? शिप्रा की तरह उसे भी तो किताबें पढ़ने की भूख है। किताबों ने ही उन्हें मिलवाया था। पर अब वह नहीं मिलना चाहती है उससे। मिलना तो दूर देखना भी नहीं चाहती। कितने अजीब होते हैं न रिश्ते, जिसे देखे बिना हर पल किसी दुर्गम रास्ते को तय करना जैसा लगता था, उसके ही रास्ते पर टकरा जाने के डर से आशंकित हो रही है।
फिर मन को आश्वस्त किया कि इतनी भीड़ में उससे टकराने की संभावना कम ही होगी! अगर दिख भी गया तो वह भीड़ में गुम हो जाएगी, किताबों के बीच खुद को छुपा लेगी। हुआ भी ऐसा ही। किताबें हाथों में लेते ही उनके भीतर से झांकते शब्दों को पढ़ते-पढ़ते वह इतनी खो गई कि यह तक याद नहीं रहा कि उससे मुलाकात न हो, यह आशंका लिए वह घर से निकली थी।
बहुत से परिचित मिले, अनेक जाने-पहचाने चेहरे दिखे। इतनी किताबें उसने खरीद डालीं कि कंधे पर लटके झोले के भार से कंधे झुकने लगे। लेकिन किताबें खरीदने की भूख उसके अंदर इतनी है कि खरीदे बिना रह ही नहीं पाती है।
लेकिन हर स्टॉल पर जाकर किताबें उलटते-पलटते क्यों उसकी नजरें किसी आकृति को देख घबरा जाती हैं, क्यों वह अनुमान लगाने लगती है कि शायद यह वही है। क्या वह सच में चाहती है कि वह दिख जाए?
‘शिप्रा, जब तूने उसे मन से निकाल दिया है तो क्यों उसे देख पाने की चाह परेशान कर रही है,’ उसके दिल ने उसे चेताया जो उस समय बहुत तेजी से धड़क रहा था। उसे खुद पर ही बहुत गुस्सा आया।
एक साल पहले जब शिप्रा ने रोहित के साथ ब्रेकअप किया था तब से कभी नहीं मिली है उससे। रोहित के धोखे ने उसे तोड़कर रख दिया था। पर क्या यह सच है कि पहले प्यार को दिल से निकाल पाना मुश्किल होता है? वह कहती है तो है कि रोहित को कभी याद नहीं करती, पर क्या इस तरह वह खुद से ही झूठ नहीं बोलती?
सब बकवास है! नहीं याद करती वह रोहित को…
थकान मिटाने के लिए वह लेखक मंच की ओर चल दी। वहीं बैठने की जगह मिल सकती है, वरना तो नीचे जमीन पर ही बैठना पड़ेगा, जिस पर हर जगह कालीन बिछा था। बहुत से लोग वहीं बैठ आराम कर रहे थे, बतिया रहे थे और खा रहे थे।
लेखक मंच पर पूरे दिन कोई न कार्यक्रम चलता ही रहता है। जब शिप्रा वहां पहुंची तो देखा कोई परिचर्चा की तैयारी हो रही है। जैसे ही बैनर लगा, वह चौंक गई। ‘नई उभरती लेखिका शगुन सिन्हा के पहले उपन्यास पर परिचर्चा।’ परिचर्चा में हिस्सा लेंगे वरिष्ठ साहित्यकार रोहित कपूर, मालिनी अवस्थी और दिव्या राठौर।
शगुन सिन्हा, रोहित कपूर… नहीं रुक सकती वह यहां। शगुन और रोहित दोनों का मंच पर होना… हैरानी नहीं हुई उसे। बहुत कुछ जल्दी पाने की चाह में रोहित को सीढ़ी बनाकर तेज-तेज कदम रखते हुए आखिर शगुन यहां तक पहुंच ही गई है। उसे रोहित से दूर कर ही तो ऐसा कर पाई है शगुन… पर शगुन को क्या दोष देना, गलती तो रोहित की भी थी। उसे भी तो शगुन के लिए शिप्रा को धोखा देने में कोई गिल्ट महसूस नहीं हुई थी।
वह उठने ही लगी थी कि तभी शगुन वहां आ गई।
“वॉट ए प्लेजेंट सरप्राइज! तुम्हें यहां देखकर अच्छा लगा।” शगुन ने अपने जमीन पर लहराते हुए साड़ी के पल्ले को अदा से थोड़ा ऊपर उठाने की कोशिश करते हुए कहा। फिर अपनी झूलती बालों की लटों को पीछे झटका और अपने होंठ खास अंदाज में मोड़े। अजीब-सी लिजलिजाहट महसूस हुई शिप्रा को। अपनी अदाओं के बल पर ही तो यह पुरुषों को नचाती आ रही है। बेबाकी से कहती रहती है कि उस पर ईश्वर ने खुले हाथों से सुंदरता लुटाई है तो क्यों न वह इसका फायदा उठाए? पुरुष तो होते ही हैं बेवकूफ बनने के लिए, सो वह उन्हें बेवकूफ बनाकर अपने काम निकाल लेती है। यह तो उसकी स्मार्टनेस है। इसमें गलत क्या है?
“तुम्हारे उपन्यास के लिए बधाई।” न चाहते हुए भी औपचारिकतावश शिप्रा को कहना पड़ा।
“मुझे सुने बिना जाना नहीं। रोहित को भी तो सुनोगी न? तुम्हारा फेवरेट रहा है,” उसने बेशर्मी से आंख मारते हुए कहा और अपने उपन्यास की एक प्रति उसे थमा दी।
“हेलो शगुन, माई लव। तुम्हारी पहली उपलब्धि पर तुम्हें बहुत-बहुत बधाई हो,” रोहित अचानक शिप्रा के पीछे से निकलते हुए आया और शगुन के गाल पर किस कर दिया। उस समय ज्यादा लोग नहीं थे, होते भी तो शगुन को कोई फर्क नहीं पड़ने वाला था।
“थैंक्स। तुम्हारे सहयोग से ही सब संभव हो पाया है मेरी जान। कार्यक्रम के बाद चलेंगे पार्टी करने।” शगुन इतराई।
“कैसी हो शिप्रा?” रोहित ने उसकी ओर देखते हुए पूछा। “थीसिस पर काम चल रहा है? मुझे मिस करती हो या कोई और ढूंढ लिया है?”
रोहित की बात सुन शिप्रा को लगा मानो उसके सामने कोई जहरीला कीड़ा रेंग रहा है। ऐसे इंसान से प्यार करने पर उसे अफसोस हुआ उस समय। वह कुछ कहती, उससे पहले ही मंच पर कार्यक्रम शुरू होने और उन्हें मंच पर आने की घोषणा हुई।
“जाना नहीं।” रोहित ने शिप्रा से रुकने का आग्रह किया और आगे बढ़ गया।
शगुन ने अपने उपन्यास के बारे में बोलना शुरू किया तो शिप्रा को लगा कि वह उसके और रोहित के प्यार के किस्सों को सुना रही है। उसके प्यार का उपहास उड़ा रही है। वह उपन्यास का अंश पढ़ती जा रही थी और शिप्रा जैसे रोहित के साथ बिताए समय को परत-दर-परत खुलते महसूस कर रही थी। उन दोनों की बातें, दोनों का साथ घूमना, अंतरंग पल… यानी रोहित ने शगुन को सब बता दिया है। उसे लगा मानो शगुन उसके प्यार का मजाक उड़ा रही है, उसे अनावृत कर रही है।
रोहित क्या पहले ही कम छल कर चुका है उसके साथ, जो अब यह…
वह तेजी से वहां से निकल कर हॉल से बाहर आ गई। उसका दम घुट रहा था। उसने तो रोहित से सच में प्यार किया था, और उसने मजाक बना दिया। खुली हवा में सांस लेते ही उसे अच्छा लगा। आज तक रोहित को मन में बसा रखा था, सोचकर कि पहले प्यार की खुशबू हमेशा महकती रहती है। हालांकि खुद से कहती रहती थी कि वह उसे भूल गई है। वह जोर से चिल्लाई। भीड़ के शोर में उसकी चीख केवल उसी ने सुनी या और लोगों ने भी, शिप्रा यह नहीं सोचना चाहती। लेकिन वह बहुत हल्का महसूस कर रही थी।
शिप्रा ने शगुन का उपन्यास बैग से निकाला। उसके ही प्यार के किस्से दर्ज थे उन पन्नों में, लेकिन उन्हें अब फाड़ देना चाहिए। शिप्रा ने उपन्यास के पन्ने फाड़कर डस्टबिन में डाल दिए।
- सुमन बाजपेयी
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें